ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ - Πρωτοβουλία για την ανάπτυξη και την απασχόληση Μέτρα χρηματοδοτικής συνδρομής υπέρ των καινοτόμων μικρών και μεσαίων επιχειρήσεων (ΜΜΕ) που δημιουργούν θέσεις απασχόλησης Κατάσταση στις 31 Δεκεμβρίου 1999

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Πρωτοβουλία για την ανάπτυξη και την απασχόληση Μέτρα χρηματοδοτικής συνδρομής υπέρ των καινοτόμων μικρών και μεσαίων επιχειρήσεων (ΜΜΕ) που δημιουργούν θέσεις απασχόλησης Κατάσταση στις 31 Δεκεμβρίου 1999

ΠΕΡΙΕΧΟΜΕΝΑ

1 ΕΙΣΑΓΩΓΗ

2 ΜΗΧΑΝΙΣΜΟΣ ΕΚΚΙΝΗΣΗΣ ΤΟΥ ΕΜΤ

2.1 Εισαγωγή

2.2 Περιγραφή

2.3 Ιστορικό των κυριότερων γεγονότων

2.4 Πρώτα αποτελέσματα

2.4.1 Ταμεία επιχειρηματικού κεφαλαίου

2.4.2 Αποδέκτριες ΜΜΕ

2.5 Δεδομένα σχετικά με τον προϋπολογισμό

2.6 Προώθηση

2.7 Προβλέψεις για τη δημιουργία θέσεων απασχόλησης

2.8 Προοπτικές

3 JOINT EUROPEAN VENTURE (JEV)

3.1 Εισαγωγή

3.2 Περιγραφή

3.3 Ιστορικό των κυριότερων γεγονότων

3.4 Πρώτα αποτελέσματα

3.4.1 Ενδιάμεσοι χρηματοπιστωτικοί οργανισμοί

3.4.2 Σχέδια κοινών επιχειρήσεων

3.5 Δεδομένα σχετικά με τον προϋπολογισμό

3.6 Προώθηση

3.7 Προβλέψεις για τη δημιουργία θέσεων απασχόλησης

3.8 Προοπτικές

4 ΜΗΧΑΝΙΣΜΟΣ ΕΓΓΥΗΣΕΩΝ ΥΠΕΡ ΤΩΝ ΜΜΕ

4.1 Εισαγωγή

4.2 Περιγραφή

4.3 Ιστορικό των κυριότερων γεγονότων

4.4 Πρώτα αποτελέσματα

4.4.1 Ενδιάμεσοι χρηματοπιστωτικοί οργανισμοί

4.4.2 Αποδέκτριες ΜΜΕ

4.5 Δεδομένα σχετικά με τον προϋπολογισμό

4.6 Προώθηση

4.7 Προβλέψεις για τη δημιουργία θέσεων απασχόλησης

4.8 Προοπτικές

ΠΑΡΑΡΤΗΜΑΤΑ

ΠΑΡΑΡΤΗΜΑ 1 - ΜΗΧΑΝΙΣΜΟΣ ΕΚΚΙΝΗΣΗΣ ΤΟΥ ΕΜΤ

ΠΑΡΑΡΤΗΜΑ 2 - JEV

ΠΑΡΑΡΤΗΜΑ 3 - ΜΗΧΑΝΙΣΜΟΣ ΕΓΓΥΗΣΕΩΝ ΥΠΕΡ ΤΩΝ ΜΜΕ

1. ΕΙΣΑΓΩΓΗ

Μετά από μια πρωτοβουλία του Ευρωπαϊκού Κοινοβουλίου για την ενίσχυση των προβλέψεων του προϋπολογισμού υπέρ των καινοτόμων ΜΜΕ [1] που δημιουργούν θέσεις απασχόλησης, το Συμβούλιο εξέδωσε την Πρωτοβουλία για την Ανάπτυξη και την Απασχόληση για μέτρα χρηματοδοτικής συνδρομής (απόφαση 98/347/ΕΚ) στις 19 Μαΐου του 1998. Υπό την απόφαση αυτή, απαιτείται από την Επιτροπή να υποβάλει αίτηση έκθεσης στο Ευρωπαϊκό Κοινοβούλιο και το Συμβούλιο σχετικά με τους διάφορους μηχανισμούς που εφαρμόστηκαν. Η έκθεση θα πρέπει να αναφέρεται ιδιαιτέρως στους τρόπους με τους οποίους οι ΜΜΕ εξασφαλίζουν πρόσβαση στις διάφορες μεθόδους χρηματοδότησης και, κατά συνέπεια, ποιες είναι οι προοπτικές για την απασχόληση.

[1] Σύμφωνα με τη σύσταση της Επιτροπής της 3ης Απριλίου 1996, οι ΜΜΕ ορίζονται ως επιχειρήσεις οι οποίες έχουν λιγότερους από 250 μισθωτούς, με ετήσιο κύκλο εργασιών που δεν υπερβαίνει τα 40 εκατ. EUR ή σύνολο ετήσιου ισολογισμού που δεν υπερβαίνει τα 27 εκατ. EUR. και οι οποίες πληρούν τις προϋποθέσεις ανεξαρτησίας.

Το πρόγραμμα αποτελεί συνέχεια της πρωτοβουλίας του Άμστερνταμ και της Συνόδου Κορυφής του Λουξεμβούργου για την απασχόληση. Δίνει έμφαση στις ΜΜΕ με αναπτυξιακό δυναμικό. Οι εταιρείες αυτές συχνά δεν είναι σε θέση να συγκεντρώσουν χρηματοδότηση λόγω του κινδύνου που συνδέεται με το συγκεκριμένο στάδιο ανάπτυξης. Αυτό ισχύει για τις ΜΜΕ που βρίσκονται στη φάση ανάπτυξης και τις ΜΜΕ που δημιουργούν διασυνοριακές κοινές επιχειρήσεις.

Το πρόγραμμα αποσκοπεί στην ενίσχυση της ίδρυσης και της ανάπτυξης ΜΜΕ, δίνοντάς τους έτσι τη δυνατότητα να δημιουργούν θέσεις απασχόλησης. Για το σκοπό αυτό, υπάρχουν τρεις μηχανισμοί - οι Ενισχύσεις Εκκίνησης του ΕΜΤ, ο Μηχανισμός Joint European Venture (JEV) και ο Μηχανισμός Εγγυήσεων υπέρ των ΜΜΕ - για να βοηθούν όσο το δυνατόν περισσότερες ΜΜΕ κατά τη διάρκεια των διαφόρων φάσεων ανάπτυξης.

Το συνολικό πολυετές κονδύλι του προϋπολογισμού που προβλέπεται για τους τρεις μηχανισμούς ανέρχεται σε 420 εκατ. EUR.

ΜΗΧΑΝΙΣΜΟΣ ΕΚΚΙΝΗΣΗΣ ΤΟΥ ΕΜΤ

2.1. Εισαγωγή

Όπως τονίστηκε ήδη στις συνόδους κορυφής του Λουξεμβούργου και του Cardiff, το επιχειρηματικό κεφάλαιο έχει ουσιαστική σημασία για τη χρηματοδότηση εταιρειών με ταχύρυθμη ανάπτυξη, και ιδιαίτερα αυτών που ανήκουν σε κλάδους υψηλής τεχνολογίας και γνωστικής βάσης. Όπως φάνηκε από την εμπειρία των ΗΠΑ, οι εταιρείες αυτές αντιπροσωπεύουν έναν από τους βασικούς παράγοντες για την αύξηση της παραγωγικότητας και την υποστήριξη της ανάπτυξης, η οποία με τη σειρά της οδηγεί στη δημιουργία θέσεων απασχόλησης.

Επίσης, στην Ευρώπη, έρευνες που διενεργήθηκαν σε συγκεκριμένες χώρες παρέχουν ενδείξεις για τα παραπάνω [2]. Μια έρευνα από ένα βρετανικό γραφείο συμβούλων έδειξε ότι ο αριθμός των ατόμων που απασχολούνται σε εταιρείες υποστηριζόμενες από επιχειρηματικά κεφάλαια αυξήθηκε κατά 24% ανά έτος, σε σύγκριση με τον εθνικό ρυθμό ανάπτυξης 1,3% ανά έτος. Ο αριθμός των απασχολουμένων σε εταιρείες υποστηριζόμενες από επιχειρηματικό κεφάλαιο αυξήθηκε με ρυθμό τριπλάσιο από το ρυθμό των εταιρειών που περιλαμβάνονται στο FTSE 100 και 60% ταχύτερα από των εταιρειών που περιλαμβάνονται στο FTSE Mid-250. Στη Γερμανία, στις εταιρείες που υποστηρίζονται από επιχειρηματικά κεφάλαια ή είναι εισηγμένες στην Neuer Markt, παρατηρήθηκε ποσοστό αύξησης της απασχόλησης 40% ανά έτος κατά μέσο όρο, πράγμα που οδήγησε στη δημιουργία 21.000 νέων θέσεων απασχόλησης. Όσον αφορά τη Γαλλία, διαπιστώθηκε ότι, σε εταιρείες εισηγμένες στην Nouveau Marchι, ο ρυθμός αύξησης της απασχόλησης ήταν 47%. Στην περίπτωση αυτή, δημιουργήθηκαν 3.600 νέες θέσεις απασχόλησης.

[2] Έγγραφο εργασίας της Επιτροπής SEC (1999) 172.

Όσον αφορά το ευρωπαϊκό επιχειρηματικό κεφάλαιο, υπήρξε ταχύρυθμη ανάπτυξη κατά τα πέντε τελευταία έτη, αλλά η Ευρώπη εξακολουθεί να υστερεί σημαντικά σε σχέση με τις ΗΠΑ. Επίσης, το κεφάλαιο αυτό ήταν λιγότερο προσανατολισμένο προς την ενίσχυση νέων και καινοτόμων [3] επιχειρήσεων. Στην Ευρώπη, επενδύθηκαν περίπου 7 δισεκ. EUR σε επιχειρηματικά κεφάλαια το 1998, σε σύγκριση με 12 δισεκ. EUR στις ΗΠΑ [4]. Μόνο 1,6 δισεκ. EUR επενδύθηκαν σε επιχειρήσεις που ήταν σε πρώιμα στάδια, σε σύγκριση με 4,5 δισεκ. EUR στις ΗΠΑ.

[3] Σύμφωνα με την Πράσινη Βίβλο της Ευρωπαϊκής Επιτροπής για την καινοτομία, που εκδόθηκε στις 20 Δεκεμβρίου 1995, "η καινοτομία είναι η ανανέωση και διεύρυνση του φάσματος των προϊόντων και υπηρεσιών και των σχετικών αγορών. η καθιέρωση νέων μεθόδων παραγωγής, προμήθειας και διανομής.η εισαγωγή μεταβολών στη διαχείριση, την οργάνωση της εργασίας και των συνθηκών εργασίας και των δεξιοτήτων του εργατικού δυναμικού".

[4] Τα στοιχεία αναφέρονται σε επενδύσεις σε μετοχικό κεφάλαιο για την ίδρυση, την πρώιμη ανάπτυξη ή επέκταση μιας επιχείρησης. δεν περιλαμβάνονται οι εξαγορές εταιρειών από τα στελέχη τους ή από τρίτους (ΜΒΟ/ΜΒΙ).

Η αδυναμία αυτή αντιμετωπίζεται από τον Μηχανισμό Εκκίνησης του ΕΜΤ, που δημιουργήθηκε για να ενισχύσει τη διαθεσιμότητα χρηματοδότησης της εκκίνησης και των πρώιμων σταδίων, με επενδύσεις σε εξειδικευμένα ταμεία επιχειρηματικού κεφαλαίου. Σε σύγκριση με τις άλλες δραστηριότητες του Ευρωπαϊκού Ταμείου Επενδύσεων (ΕΤΕ) και της Ευρωπαϊκής Τράπεζας Επενδύσεων (ΕΤΕπ), η επενδυτική πολιτική του Μηχανισμού Εκκίνησης του ΕΜΤ είναι προσανατολισμένη προς ταμεία επιχειρηματικού κεφαλαίου με υψηλότερο επιχειρηματικό κίνδυνο.

2.2. Περιγραφή

Στόχος του Μηχανισμού Εκκίνησης του ΕΜΤ είναι η αύξηση της διαθεσιμότητας του επιχειρηματικού κεφαλαίου για καινοτόμες ΜΜΕ κατά την ίδρυσή τους και τα πρώιμα στάδια της ανάπτυξής τους.

Ο μηχανισμός λειτουργεί υπό τη διαχείριση του ΕΤΕ, το οποίο επενδύει σε εξειδικευμένα ταμεία επιχειρηματικού κεφαλαίου που έχουν ιδρυθεί ειδικά για την παροχή μετοχικού κεφαλαίου ή άλλων μορφών επιχειρηματικού κεφαλαίου σε ΜΜΕ. Τα ταμεία με τα οποία ασχολείται ο μηχανισμός αυτός είναι μικρότερα ταμεία ή ταμεία που έχουν ιδρυθεί πρόσφατα, και ιδιαίτερα αυτά που λειτουργούν σε επίπεδο περιφέρειας, αυτά που συγκεντρώνονται σε συγκεκριμένους βιομηχανικούς κλάδους ή τεχνολογίες και αυτά που χρηματοδοτούν την εκμετάλλευση των αποτελεσμάτων της Ε&Α.

Οι επενδύσεις πραγματοποιούνται σε ίση βάση με άλλους επενδυτές σε μετοχικό κεφάλαιο και πρέπει να αντιπροσωπεύουν 10% έως 25 % του συνολικού κεφαλαίου του ταμείου επιχειρηματικού κεφαλαίου, με ανώτατο όριο τα 10 εκατ. EUR.

Το ΕΤΕ εξετάζει τις προτάσεις του ταμείου με βάση διάφορα κριτήρια, όπως το μέγεθος του εν λόγω ταμείου, το επίπεδο συμμετοχής του ιδιωτικού τομέα, η επενδυτική στρατηγική, η αγορά-στόχος, η ροή επενδυτικών ενεργειών, οι προτεινόμενοι όροι, το προσδοκώμενο ποσοστό απόδοσης ,η διαχειριστική ομάδα που εργάζεται για το σχέδιο και ο βαθμός στον οποίο η επένδυση του Μηχανισμού Εκκίνησης του ΕΜΤ αναμένεται ότι θα έχει καταλυτική επίδραση στη συγκέντρωση χρηματοδότησης. Δίνεται επίσης προσοχή ώστε να εξασφαλιστεί ότι το συνολικό πρόγραμμα θα έχει ισορροπημένη γεωγραφική εκπροσώπηση σε όλη την Ευρωπαϊκή Ένωση.

Μετά την έγκριση των προτάσεων του ταμείου από την Επιτροπή, το ΕΤΕ υπογράφει συμβατικές συμφωνίες με τους διαχειριστές του ταμείου και τους άλλους επενδυτές του ταμείου. Στη συνέχεια, τα ταμεία επιχειρηματικού κεφαλαίου λαμβάνουν τις πρώτες δόσεις Εκκίνησης ΕΜΤ για να αρχίσουν να επενδύουν.

Οι ΜΜΕ που ενδιαφέρονται για τέτοια χρηματοδοτική υποστήριξη μπορούν να επικοινωνήσουν με έναν από τους επιλεγμένους οργανισμούς επιχειρηματικού κεφαλαίου.

2.3. Ιστορικό των κυριότερων γεγονότων

19 Μαΐου 1998: Απόφαση του Συμβουλίου

24 Ιουλίου 1998: Υπογραφή πιστωτικής και διαχειριστικής συμφωνίας με το ΕΤΕ

1η Οκτωβρίου 1998: Δημοσίευση ανακοίνωσης της υλοποίησης του μηχανισμού στην Επίσημη Εφημερίδα των Ευρωπαϊκών Κοινοτήτων

11 Νοεμβρίου 1998: Πρώτη έγκριση ταμείου επιχειρηματικού κεφαλαίου

27 Ιανουαρίου 1999: Υπογραφή της πρώτης συμφωνίας μεταξύ του ΕΤΕ και ενός ταμείου επιχειρηματικού κεφαλαίου

2.4. Πρώτα αποτελέσματα

2.4.1. Ταμεία επιχειρηματικού κεφαλαίου

Από την υπογραφή της συμφωνίας συνεργασίας, η Επιτροπή έχει εγκρίνει υποχρεώσεις επενδύσεων για εννέα ταμεία, επιλεγμένα από το ΕΤΕ, συνολικού ύψους μέχρι 54 εκατ. EUR. Αναμένεται συνολικά ότι αυτά τα εννέα ταμεία θα συγκεντρώσουν συνολικά κεφάλαια ύψους 306 εκατ. EUR. Παρακάτω παρουσιάζεται ανάλυση των εγκρίσεων κατά χώρα διαχείρισης των επιχειρήσεων

>ΑΝΑΦΟΡΑ ΣΕ ΓΡΑΦΗΚΟ>

Παρουσιάστηκαν νομικές δεσμεύσεις οι οποίες και έγιναν αποδεκτές από επτά από τα ταμεία αυτά, συνολικού ύψους 38 εκατ. EUR, που αντιστοιχούν με συνολική συγκέντρωση κεφαλαίων ύψους 189 εκατ. EUR. Επισυνάπτεται λεπτομερής κατάλογος των ταμείων αυτών (βλέπε παράρτημα 1).

2.4.2. Αποδέκτριες ΜΜΕ

Μέχρι τις 30 Σεπτεμβρίου του 1999, που ήταν η τελευταία μέχρι σήμερα διαθέσιμη συμβατική ημερομηνία υποβολής εκθέσεων από τους διαχειριστές των ταμείων επιχειρηματικού κεφαλαίου στο ΕΤΕ, ο συνολικός αριθμός των ΜΜΕ της ΕΕ στις οποίες έχουν γίνει επενδύσεις από ταμεία που συμμετέχουν στο πρόγραμμα Εκκίνησης του ΕΤΕ είναι 49. Οι συνολικές επενδύσεις ανέρχονται σε 20,2 εκατ. ευρώ, ενώ το μέσο ύψος της επένδυσης ανά ΜΜΕ είναι περίπου 0,4 εκατ. ευρώ.

Λεπτομερείς πληροφορίες για τις αποδέκτριες ΜΜΕ θα είναι διαθέσιμες τον Αύγουστο του 2000, δεδομένου ότι κάθε αποδέκτρια ΜΜΕ υποχρεούται να συμπληρώνει και να υποβάλει ένα ετήσιο ερωτηματολόγιο που καλύπτει τομείς όπως η δημιουργία θέσεων απασχόλησης και οι επενδύσεις.

2.5. Δεδομένα σχετικά με τον προϋπολογισμό

Γραμμή του προϋπολογισμού B5-510

>ΘΕΣΗ ΠIΝΑΚΑ>

2.6. Προώθηση

Εκτός από την ενημερωτική ανακοίνωση που δημοσιεύθηκε στην Επίσημη Εφημερίδα, το ΕΤΕ εξέδωσε φυλλάδια για το μηχανισμό εκκίνησης του ΕΜΤ και στις έντεκα επίσημες γλώσσες της Κοινότητας. Επιπλέον, το ΕΤΕ έχει συμπεριλάβει κατάλληλες πληροφορίες για το μηχανισμό αυτό στα δικά του έντυπα προώθησης και έχει επίσης αφιερώσει ξεχωριστά τμήματα για τον μηχανισμό στην ιστοσελίδα του (www.eif.org).

2.7. Προβλέψεις για τη δημιουργία θέσεων απασχόλησης

Λεπτομερείς πληροφορίες για τις προοπτικές δημιουργίας θέσεων απασχόλησης θα διατεθούν τον Αύγουστο του 2000, όταν το ΕΤΕ θα έχει παραλάβει τα πρώτα συμπληρωμένα ετήσια ερωτηματολόγια από τις ΜΜΕ.

2.8. Προοπτικές

Εκτός από τα εννέα ταμεία τα οποία έχουν ήδη εγκριθεί, συνεχίζονται οι διαπραγματεύσεις με τέσσερα άλλα ταμεία επιχειρηματικού κεφαλαίου. Επιπλέον, οι τρέχουσες εκδηλώσεις ενδιαφέροντος που εξετάζονται από το ΕΤΕ αφορούν 13 περίπου περαιτέρω προτάσεις. Συνολικά, το ΕΤΕ αναμένεται ότι θα έχει 25-30 ταμεία επιχειρηματικού κεφαλαίου και από τα 15 κράτη μέλη.

3. JOINT EUROPEAN VENTURE (JEV)

3.1. Εισαγωγή

Η ολοκλήρωση της εσωτερικής αγοράς και η Ευρωπαϊκή Νομισματική Ένωση δημιούργησαν το οικονομικό περιβάλλον που επιτρέπει στις εταιρείες να συνεργάζονται μεταξύ τους, εξασφαλίζοντας τη βιώσιμη ανάπτυξη και τη δημιουργία θέσεων απασχόλησης σε όλη την Ευρωπαϊκή Ένωση. Η ανάπτυξη νέων εμπορικών διεξόδων σε άλλα κράτη μέλη - είτε με την εξαγωγή προϊόντων είτε με την απευθείας επένδυση σε επιτόπια παραγωγή - παρέχει στις επιχειρήσεις μια στρατηγική και ενεργητική επιλογή, επιτρέποντάς τους να επωφελούνται από τα σημαντικά πλεονεκτήματα της εσωτερικής αγοράς.

Αν και διάφορες έρευνες δείχνουν ότι οι ΜΜΕ ενδιαφέρονται για συμμετοχή με ΜΜΕ από άλλη ευρωπαϊκή χώρα, δείχνουν επίσης ότι οι ΜΜΕ πρέπει να υπερνικήσουν ορισμένα εμπόδια για να δημιουργήσουν μια κοινή επιχείρηση. Έχουν να αντιμετωπίσουν τα προβλήματα που συνδέονται με την πρόσβαση σε μια ξένη αγορά όπου ο πολιτισμός, οι παραδόσεις και το κανονιστικό και χρηματοοικονομικό πλαίσιο μπορεί να παρουσιάζουν πολύ μεγάλες διαφορές. Επιπλέον, οι ΜΜΕ σπάνια έχουν αρκετό προσωπικό με ικανοποιητική γνώση ξένων γλωσσών κατά την έναρξη της φάσης διεθνοποίησης. Και, τελευταίο αλλά εξίσου σημαντικό, οι ΜΜΕ πρέπει να συγκεντρώσουν επαρκείς χρηματοδοτικούς πόρους για να ξεκινήσουν τα σχέδιά τους.

Λόγω των φραγμών αυτών, οι ΜΜΕ σπάνια κατορθώνουν να υλοποιήσουν τις φιλοδοξίες τους και ο αριθμός διεθνικών κοινών επιχειρήσεων που ιδρύονται από ΜΜΕ είναι πολύ χαμηλός, όπως επιβεβαιώνεται από την 5η έκθεση του Ευρωπαϊκού Παρατηρητηρίου για τις ΜΜΕ.

Το πρόγραμμα JEV δημιουργήθηκε για να αντιμετωπιστούν τα προβλήματα αυτά και να παρέχεται βοήθεια στις ΜΜΕ για να ιδρύουν διεθνικές κοινές επιχειρήσεις στο εσωτερικό της Ευρωπαϊκής Ένωσης.

3.2. Περιγραφή

Η συνεισφορά της ΕΕ προορίζεται να καλύψει ορισμένες από τις δαπάνες τις σχετικές με την ίδρυση μιας κοινής επιχείρησης. Το ποσό (100.000 EUR ανά σχέδιο κατ' ανώτατο όριο) και οι όροι της χορήγησης της συνεισφοράς αυτής έχουν ως εξής:

Το πρώτο μέρος της συνεισφοράς καλύπτει μέχρι 50% των επιλέξιμων δαπανών, με ανώτατο όριο τις 50.000 EUR. Επιλέξιμες δαπάνες είναι αυτές που έχουν σχέση με το σχεδιασμό και την ίδρυση μιας διεθνικής κοινής επιχείρησης από ευρωπαϊκές ΜΜΕ. Μπορεί να περιλαμβάνουν τις δαπάνες της έρευνας της αγοράς, την κατάρτιση του νομικού πλαισίου και του επιχειρηματικού σχεδίου, την ανάλυση περιβαλλοντικών επιπτώσεων και οποιεσδήποτε άλλες δαπάνες έχουν ουσιαστική σημασία για την ίδρυση της κοινής επιχείρησης.

το δεύτερο μέρος της συνεισφοράς καλύπτει μέχρι 10% του συνολικού ύψους της επένδυσης που πραγματοποιήθηκε.

Ο κάθε εταίρος της κοινής επιχείρησης πρέπει να είναι ΜΜΕ. Η έννοια της «κοινής επιχείρησης» πρέπει να λαμβάνεται με την ευρεία έννοια, δηλαδή να περιλαμβάνει οποιαδήποτε μορφή κοινοπραξίας, εταιρικής σχέσης ή κοινής επιχείρησης με χαρακτήρα βιομηχανίας, υπηρεσιών, εμπορίου ή χειροτεχνίας, μεταξύ δύο τουλάχιστον ΜΜΕ ή επιχειρηματιών από διαφορετικά κράτη μέλη.

Πρέπει να έχει σχέση με τη δημιουργία νέων οικονομικών δραστηριοτήτων, που θα αφορούν επενδύσεις και δημιουργία θέσεων απασχόλησης στο εσωτερικό της Ευρωπαϊκής Ένωσης. Κανένας εταίρος δεν θα πρέπει να κατέχει περισσότερο από 75% του κεφαλαίου της κοινής επιχείρησης.

Οι συνεισφορές στις προκαταρκτικές εργασίες και στις επενδύσεις, διευκολύνουν την πρόσβαση των κοινών επιχειρήσεων σε χρηματοδότηση. Αυτός είναι ο κύριος λόγος που το πρόγραμμα JEV εφαρμόζεται μέσω ενός δικτύου Ενδιάμεσων Χρηματοπιστωτικών Οργανισμών (ΕΧΟ).

Το δίκτυο των ΕΧΟ παρέχει τη σύνδεση μεταξύ της Ευρωπαϊκής Επιτροπής και των ΜΜΕ. Μια ΜΜΕ που επιθυμεί να υποβάλει αίτηση υπό το πρόγραμμα αυτό επικοινωνεί με έναν από τους ενδιάμεσους χρηματοπιστωτικούς οργανισμούς του δικτύου. Αυτός ο ενδιάμεσος επιφορτίζεται με την αξιολόγηση της αίτησης. Οι φάκελοι που περνούν με επιτυχία αυτή την αξιολόγηση διαβιβάζονται στην Επιτροπή, η οποία επαληθεύει την επιλεξιμότητα της αίτησης σε σχέση με τους στόχους του προγράμματος, και ιδιαίτερα τη βιωσιμότητα του σχεδίου και τον αντίκτυπο για την απασχόληση.

Το δίκτυο αυτό, μετά από μια πρόσκληση εκδήλωσης ενδιαφέροντος αποτελείται, στις 31 Δεκεμβρίου 1999, από 83 ενδιάμεσους χρηματοπιστωτικούς οργανισμούς (τράπεζες και ταμεία επιχειρηματικού κεφαλαίου) με περισσότερα από 10.000 υποκαταστήματα σε όλα τα κράτη μέλη. Οι οργανισμοί αυτοί έχουν υπογράψει μία συμφωνία-πλαίσιο με την Επιτροπή.

3.3. Ιστορικό των κυριότερων γεγονότων

5 Νοεμβρίου 1997: Απόφαση της Επιτροπής: Έναρξη του JEV ως πιλοτικής δράσης υπό το 3ο πολυετές πρόγραμμα για τις ΜΜΕ (Β5-512) της ΓΔ XXIII. Έναρξη της δημιουργίας του δικτύου Ενδιάμεσων Χρηματοπιστωτικών Οργανισμών (ΕΧΟ) με βάση το δίκτυο ΕΧΟ του JOP

23 Δεκεμβρίου 1997: Υπογραφή των πρώτων συμφωνιών-πλαισίων με ΕΧΟ

28 Φεβρουαρίου 1998: Δημοσίευση της πρόσκλησης εκδήλωσης ενδιαφέροντος στην Επίσημη Εφημερίδα των Ευρωπαϊκών Κοινοτήτων για να επεκταθεί το δίκτυο ΕΧΟ

19 Μαΐου 1998: Απόφαση του Συμβουλίου

15 Ιουλίου 1998: Πρώτη συνεδρίαση της διευθύνουσας επιτροπής: έγκριση των πρώτων σχεδίων: η διευθύνουσα επιτροπή συνεδριάζει τουλάχιστον μία φορά το μήνα

16 Δεκεμβρίου 1998: Νέα συμφωνία-πλαίσιο, όπου περιλαμβάνεται ο Μηχανισμός Προώθησης

24 Απριλίου 1999: Δημοσίευση της πληροφοριακής ανακοίνωσης για το Μηχανισμό Προώθησης στην Επίσημη Εφημερίδα των Ευρωπαϊκών Κοινοτήτων.

3.4. Πρώτα αποτελέσματα

3.4.1. Ενδιάμεσοι χρηματοπιστωτικοί οργανισμοί

Στον παρακάτω πίνακα παρουσιάζεται ανάλυση των ΕΧΟ ανά χώρα. Το δίκτυο των Ενδιάμεσων Χρηματοπιστωτικών Οργανισμών παραμένει ανοικτό για νέους υποψήφιους. Επισυνάπτεται ο κατάλογος των σημερινών Ενδιάμεσων Χρηματοπιστωτικών Οργανισμών (Παράρτημα 2).

Αυστρία // 8

Βέλγιο // 5

Δανία // 2

Φινλανδία // 1

Γαλλία // 10

Γερμανία // 10

Ελλάδα // 2

Ιρλανδία // 1

Ιταλία // 21

Λουξεμβούργο // 3

Κάτω Χώρες // 1

Νορβηγία // 1

Πορτογαλία // 2

Ισπανία // 12

Σουηδία // 1

Ηνωμένο Βασίλειο // 3

Σύνολο // 83

3.4.2. Σχέδια κοινών επιχειρήσεων

Μέχρι τις 31 Δεκεμβρίου 1999, οι υπηρεσίες της Επιτροπής παρέλαβαν 104 αιτήσεις, από τις οποίες εγκρίθηκαν 65.

>ΘΕΣΗ ΠIΝΑΚΑ>

Λεπτομερής ανάλυση των 53 εγκριθέντων σχεδίων κοινών επιχειρήσεων κατά τομέα δραστηριότητας, χώρες των σχεδίων, γεωγραφική θέση και μέγεθος των 115 συμμετεχουσών ΜΜΕ, καθώς και προβλεπόμενη δημιουργία θέσεων απασχόλησης και προβλεπόμενες επενδύσεις παρουσιάζονται στο παράρτημα 2, μαζί με σύντομη περιγραφή ορισμένων σχεδίων που έχουν εγκριθεί και για τα οποία έχουν υπογραφεί συμβάσεις.

Τέσσερα σχέδια απορρίφθηκαν. Οι Ενδιάμεσοι Χρηματοπιστωτικοί Οργανισμοί απέσυραν άλλα οκτώ σχέδια. Στις 31 Δεκεμβρίου του 1999, τα υπόλοιπα 25 σχέδια είτε ήταν υπό εξέταση από τις υπηρεσίες της Επιτροπής είτε στο στάδιο της αναμονής για συμπληρωματικές πληροφορίες.

3.5. Δεδομένα σχετικά με τον προϋπολογισμό

Γραμμή του προϋπολογισμού B5-511

>ΘΕΣΗ ΠIΝΑΚΑ>

3.6. Προώθηση

Για να πληροφορηθούν οι ΜΜΕ σχετικά με το πρόγραμμα, οι υπηρεσίες της Επιτροπής εξέδωσαν δελτία και φυλλάδια για το JEV σε κάθε μια από τις 11 κοινοτικές γλώσσες. Επιπλέον, σχετικές πληροφορίες έχουν συμπεριληφθεί στην ιστοσελίδα Europa.

Επιπλέον, στη συμφωνία-πλαίσιο μεταξύ της Επιτροπής και των ενδιάμεσων χρηματοπιστωτικών οργανισμών (έκδοση της 16/12/98) περιλήφθηκε ένας Μηχανισμός Προώθησης. Αυτός επιτρέπει στους ενδιάμεσους χρηματοπιστωτικούς οργανισμούς να προωθούν προτάσεις για δραστηριότητες προώθησης του JEV που διοργανώνονται από εμπορικά επιμελητήρια, Ευρωπαϊκά Κέντρα Πληροφόρησης, επαγγελματικές ενώσεις και χρηματοπιστωτικούς οργανισμούς για συγχρηματοδότηση από την Ευρωπαϊκή Επιτροπή.

Διοργανώθηκαν ορισμένα σεμινάρια, κυρίως από ενδιάμεσους χρηματοπιστωτικούς οργανισμούς και Ευρωπαϊκά Κέντρα Πληροφόρησης. Πραγματοποιήθηκαν σεμινάρια στο Βέλγιο, τη Γαλλία, το Λουξεμβούργο, τη Γερμανία, την Ιταλία, τις Κάτω Χώρες, την Ισπανία και το Ηνωμένο Βασίλειο.

3.7. Προβλέψεις για τη δημιουργία θέσεων απασχόλησης

Είναι πολύ νωρίς για να γίνει οποιαδήποτε πρόβλεψη στοιχείων σχετικά με τη δημιουργία θέσεων απασχόλησης. Το πρώτο στάδιο της υποστήριξης του JEV συνδέεται με τη φάση των προπαρασκευαστικών εργασιών και μόνο μετά από αυτό θα αποφασίσουν οι ΜΜΕ εάν, και υπό ποιες συνθήκες, θα πραγματοποιηθεί η κοινή επιχείρηση. Εντούτοις, ακόμη και σε αυτή την αρχική φάση, ζητήθηκε από τις ΜΜΕ να εκτιμήσουν τον αριθμό των θέσεων απασχόλησης που μπορεί να δημιουργηθούν.

Με βάση τα παραπάνω, για τα 53 σχέδια κοινών επιχειρήσεων που είχαν εγκριθεί μέχρι τις 31 Δεκεμβρίου 1999 και με βάση τις δηλώσεις των ενδιαφερομένων, η συνολική δημιουργία θέσεων απασχόλησης μπορεί να ανέρχεται σε 788 θέσεις απασχόλησης (ή 15 θέσεις απασχόλησης ανά σχέδιο κατά μέσο όρο). Εν τούτοις, στο παρόν στάδιο είναι πρόωρος ο υπολογισμός του κόστους για την κάθε θέση απασχόλησης που δημιουργείται.

3.8. Προοπτικές

Το επίπεδο δραστηριότητας JEV το 1999 δείχνει ότι υπάρχει αυξανόμενο ενδιαφέρον για το πρόγραμμα αυτό εκ μέρους των ΜΜΕ. Αναμένεται ότι περίπου 250 προτάσεις θα υποβληθούν μέχρι το τέλος του 1999.

Επιπλέον, με την εφαρμογή του μηχανισμού προώθησης, το πρόγραμμα θα καταστεί περισσότερο γνωστό και αναγνωρισμένο από τις ΜΜΕ της ΕΕ.

4. ΜΗΧΑΝΙΣΜΟΣ ΕΓΓΥΗΣΕΩΝ ΥΠΕΡ ΤΩΝ ΜΜΕ

4.1. Εισαγωγή

Οι δυσκολίες όσον αφορά την πρόσβαση σε χρηματοδότηση είναι ένας από τους κύριους φραγμούς για την ανάπτυξη των ΜΜΕ. Ένα βασικό πρόβλημα είναι ότι οι τράπεζες είναι απρόθυμες να δανείζουν σε εταιρείες εκτός αν αυτές μπορούν να παρέχουν εμπράγματες ασφάλειες για το δάνειο, πράγμα που συχνά δεν είναι δυνατόν για τις ΜΜΕ. Η κατάσταση είναι ιδιαίτερα δύσκολη στην περίπτωση της έναρξης λειτουργίας, οπότε η εταιρεία δεν έχει αποδεδειγμένο ιστορικό επιτυχίας. Οι εταιρείες συχνά δεν είναι σε θέση να συγκεντρώσουν τη χρηματοδότηση που χρειάζονται για να μπορέσουν να αναπτυχθούν, πράγμα που μπορεί να βλάψει την ικανότητά τους να αναπτυχθούν και να αντιμετωπίσουν τις παγκόσμιες αγορές. Έτσι, η διαθεσιμότητα κατάλληλων εγγυήσεων μπορεί να έχει σημαντικό αντίκτυπο στην ικανότητά τους για πρόσβαση σε χρηματοδότηση.

Στα κράτη μέλη, τα προγράμματα εγγύησης δανείων έχουν αποδείξει ότι έχουν ευνοϊκά αποτελέσματα για τις ΜΜΕ και τη δημιουργία θέσεων απασχόλησης. Γενικά, θεωρείται ότι είναι πιο αποτελεσματικά από τις επιδοτήσεις επιτοκίου.

Στόχος αυτού του μηχανισμού είναι να τονώσει τη δημιουργία θέσεων απασχόλησης, υποστηρίζοντας την επενδυτική δραστηριότητα των καινοτόμων ΜΜΕ στην Ευρωπαϊκή Ένωση, με την αύξηση της διαθεσιμότητας χρηματοδότησης με τη μορφή δανείων. Αυτό επιτυγχάνεται με την αύξηση της δυναμικότητας των προγραμμάτων εγγυήσεων που λειτουργούν στα κράτη μέλη και αφορά τόσο νέα όσο και υπάρχοντα χαρτοφυλάκια. Παρέχει υψηλότερο όγκο εγγυήσεων για τα υπάρχοντα προϊόντα εγγυήσεων των ενδιάμεσων χρηματοπιστωτικών οργανισμών, πρόσβαση σε χρηματοδότηση για μεγαλύτερο αριθμό μικρών εταιρειών για μεγαλύτερη ποικιλία επενδύσεων και εγγυήσεις για δάνεια με υψηλότερο κίνδυνο.

4.2. Περιγραφή

Ο μηχανισμός λειτουργεί υπό τη διαχείριση του Ευρωπαϊκού Ταμείου Επενδύσεων (ΕΤΕ) το οποίο ενεργεί ως καταπιστευματοδόχος καλύπτοντας τις ζημιές που προκύπτουν από τις εγγυήσεις. Οι ζημιές λόγω εγγυήσεων καλύπτονται μέχρι ένα προκαθορισμένο ανώτατο όριο. Επομένως, το κόστος του μηχανισμού για τον κοινοτικό προϋπολογισμό δεν μπορεί να υπερβεί τις πιστώσεις του προϋπολογισμού που διατίθενται για το ΕΤΕ.

Οι εγγυήσεις που χορηγεί το ΕΤΕ είναι μερικές εγγυήσεις. Υπάρχει πάντοτε μια συμφωνία καταμερισμού του κινδύνου μεταξύ του ΕΤΕ και του ενδιάμεσου χρηματοπιστωτικού οργανισμού.

Μετά από αρχική διαβούλευση μεταξύ των εθνικών αρχών και του ΕΤΕ, το ΕΤΕ λαμβάνει προτάσεις από τους ενδιάμεσους χρηματοπιστωτικούς οργανισμούς, πραγματοποιεί μια προεπιλογή και διαβιβάζει τα αποτελέσματα της προεπιλογής στην Επιτροπή για έγκριση. Οι ενδιάμεσοι χρηματοπιστωτικοί οργανισμοί επιλέγονται λαμβάνοντας υπόψη τα εξής: (α) το αποτέλεσμα του επιπέδου της χρηματοδότησης με τη μορφή δανείων που διατίθεται για ΜΜΕ. (β) το αποτέλεσμα για την πρόσβαση σε χρηματοδότηση με τη μορφή δανείων εκ μέρους των ΜΜΕ και (γ) το αποτέλεσμα όσον αφορά την ανάληψη κινδύνων για το σχετικό ενδιάμεσο χρηματοπιστωτικό οργανισμό λόγω της χορήγησης δανείων σε ΜΜΕ. Λαμβάνεται επίσης μέριμνα για να εξασφαλιστεί ότι θα υπάρχει ισορροπημένη γεωγραφική εκπροσώπηση σε όλη την Ευρωπαϊκή Ένωση. Τα χρηματοπιστωτικά κριτήρια που θα διέπουν την επιλεξιμότητα των δανείων σε ΜΜΕ για εγγυήσεις καθορίζονται σε ατομική βάση για κάθε ενδιάμεσο χρηματοπιστωτικό οργανισμό. Τα κριτήρια αυτά πρέπει επίσης να πληρούν τις προϋποθέσεις του πλαισίου των προγραμμάτων εγγυήσεων μέσα στα οποία λειτουργούν ήδη, εφόσον ο στόχος είναι να διατεθεί βοήθεια σε όσον το δυνατόν περισσότερες ΜΜΕ.

Επιπλέον, ο Μηχανισμός Εγγυήσεων για τις ΜΜΕ δίνει μεγάλη σημασία στην παροχή δανείων για τη χρηματοδότηση των άυλων στοιχείων του ενεργητικού των ΜΜΕ. Δίνει προτεραιότητα σε εταιρείες με λιγότερους από 100 μισθωτούς.

Οι εταιρείες μπορούν να υποβάλουν αιτήσεις για εγγυήσεις από έναν από τους επιλεγμένους ενδιάμεσους χρηματοπιστωτικούς οργανισμούς.

4.3. Ιστορικό των κυριότερων γεγονότων

19 Μαΐου 1998: Απόφαση του Συμβουλίου

24 Ιουλίου 1998: Υπογραφή της πιστωτικής και διαχειριστικής συμφωνίας με το ΕΤΕ

1η Οκτωβρίου 1998: Δημοσίευση της ανακοίνωσης για την υλοποίηση του μηχανισμού στην Επίσημη Εφημερίδα των Ευρωπαϊκών Κοινοτήτων

20 Νοεμβρίου 1998: Πρώτη έγκριση ενδιάμεσου χρηματοπιστωτικού οργανισμού

14 Δεκεμβρίου 1998: Υπογραφή της πρώτης σύμβασης μεταξύ του ΕΤΕ και ενός χρηματοπιστωτικού οργανισμού

4.4. Πρώτα αποτελέσματα

4.4.1. Ενδιάμεσοι χρηματοπιστωτικοί οργανισμοί

Από το 1998 μέχρι σήμερα οι υπηρεσίες της Επιτροπής ενέκριναν πιστώσεις υποχρεώσεων για δεκαπέντε ενδιάμεσους χρηματοπιστωτικούς οργανισμούς επιλεγμένους από το ΕΤΕ για ποσά ύψους μέχρι 90 εκατ. EUR. Η ανάλυση των εγκεκριμένων ποσών ανά ενδιάμεσο χρηματοπιστωτικό οργανισμό και ανά χώρα παρουσιάζεται παρακάτω.

>ΑΝΑΦΟΡΑ ΣΕ ΓΡΑΦΗΚΟ>

Το ΕΤΕ έχει υπογράψει συμβάσεις και με τους δεκαπέντε ενδιάμεσους χρηματοπιστωτικούς οργανισμούς. Το αντίστοιχο χαρτοφυλάκιο εγγυήσεων του ΕΤΕ υπό τον Μηχανισμό ανέρχεται σε 1.238 εκατ. EUR.

Λεπτομερής κατάλογος των ενδιάμεσων χρηματοπιστωτικών οργανισμών παρουσιάζεται στο παράρτημα (Παράρτημα 3).

4.4.2. Αποδέκτριες ΜΜΕ

Μέχρι τις 30 Σεπτεμβρίου του 1999, που ήταν η τελευταία μέχρι σήμερα διαθέσιμη συμβατική ημερομηνία υποβολής εκθέσεων από τους ενδιάμεσους χρηματοπιστωτικούς οργανισμούς στο ΕΤΕ, ο συνολικός αριθμός των ΜΜΕ που επωφελήθηκαν από εγγυήσεις υπό αυτόν τον Μηχανισμό ανέρχεται σε 7.223. Οι ΜΜΕ στη φάση εκκίνησης που δημιουργήθηκαν από το 1998 ως το 1999 ανέρχονται σε 3.472.

Η ταξινόμηση με βάση τον αριθμό των μισθωτών σ' αυτές τις ΜΜΕ είναι ως εξής:

>ΘΕΣΗ ΠIΝΑΚΑ>

4.5. Δεδομένα σχετικά με τον προϋπολογισμό

Γραμμή προϋπολογισμού B5-510

>ΘΕΣΗ ΠIΝΑΚΑ>

4.6. Προώθηση

Εκτός από την ενημερωτική ανακοίνωση που δημοσιεύθηκε στην Επίσημη Εφημερίδα, το ΕΤΕ εξέδωσε φυλλάδια για το μηχανισμό εγγυήσεων υπέρ των ΜΜΕ και στις έντεκα επίσημες γλώσσες της Κοινότητας. Επιπλέον, το ΕΤΕ έχει συμπεριλάβει κατάλληλες πληροφορίες για το μηχανισμό αυτό στα δικά του έντυπα προώθησης και έχει επίσης αφιερώσει ξεχωριστά τμήματα για τον μηχανισμό στην ιστοσελίδα του (www.eif.org).

4.7. Προβλέψεις για τη δημιουργία θέσεων απασχόλησης

Οι 7.223 ΜΜΕ που επωφελούνται από το μηχανισμό εγγυήσεων για τις ΜΜΕ μέχρι τώρα έχουν δηλώσει ότι έχουν 32.869 μισθωτούς. Ακόμη και σ' αυτό το πρώιμο στάδιο, απαιτείται από τις ΜΜΕ να εκτιμήσουν τον αριθμό των θέσεων απασχόλησης που θα δημιουργηθούν κατά το κοντινό μέλλον. Με βάση τη δήλωση αυτή, ο συνολικός προσδοκώμενος αριθμός θέσεων απασχόλησης ένα έτος μετά την υπογραφή της συμφωνίας δανειοδότησης ανέρχεται σε 34,319, δηλαδή θα υπάρχει αύξηση κατά 1.450 μισθωτούς. Αυτό αναμένεται ότι θα αυξηθεί σε 36.,988 μετά από άλλο ένα έτος δηλαδή θα σημειωθεί περαιτέρω αύξηση κατά 2.669 μισθωτούς. Αυτό σημαίνει συνολική αύξηση 13% σε διάστημα δύο ετών.

4.8. Προοπτικές

Μετά την υπογραφή της συμφωνίας διαχείρισης και σύμφωνα με τις απαιτήσεις που ορίζονται από την απόφαση του Συμβουλίου το ΕΤΕ πραγματοποίησε επαφές με τις εθνικές αρχές των κρατών μελών για να εξασφαλίσει καθοδήγηση όσον αφορά την επιλογή των ενδιάμεσων χρηματοπιστωτικών οργανισμών. Εκτός από τους δεκαπέντε ενδιάμεσους χρηματοπιστωτικούς οργανισμούς που έχουν ήδη εγκριθεί, συνεχίζονται ενεργές διαπραγματεύσεις με τέσσερις ενδιάμεσους χρηματοπιστωτικούς οργανισμούς και έχουν γίνει οι πρώτες επαφές με άλλους οκτώ. Το ΕΤΕ αναμένει ότι θα έχει συνολικά 27 ενδιάμεσους χρηματοπιστωτικούς οργανισμούς και από τα 15 κράτη μέλη.

Επιπλέον, με βάση τις εκθέσεις που υπέβαλαν οι Ενδιάμεσοι Χρηματοπιστωτικοί Οργανισμοί (μέχρι τις 30 Σεπτεμβρίου του 1999), αναμένεται ότι περισσότερες από 14.000 ΜΜΕ θα έχουν ωφεληθεί από το Μηχανισμό Εγγυήσεων υπέρ των ΜΜΕ μέχρι το τέλος του 1999.

ΠΑΡΑΡΤΗΜΑΤΑ

ΠΑΡΑΡΤΗΜΑ 1 - ΜΗΧΑΝΙΣΜΟΣ ΕΚΚΙΝΗΣΗΣ ΤΟΥ ΕΜΤ

Τα παρακάτω δεδομένα αναφέρονται στα επτά ταμεία για τα οποία έχουν διατεθεί πιστώσεις υποχρεώσεων κατά την περίοδο που λήγει στις 31 Δεκεμβρίου του 1999.

1. Rhτne-Alpes PME (Γαλλία)

Το Rhτne-Alpes PME είναι ένα ταμείο που εδρεύει στη Λιόν, με σκοπό τις επενδύσεις σε ΜΜΕ που βρίσκονται σε πρώιμα στάδια στην περιφέρεια Rhτne-Alpes. Το συνολικό ύψος των κεφαλαίων που έχουν συγκεντρωθεί ανέρχεται σε 22,9 εκατ. EUR, από τα οποία το ανώτατο ύψος των κονδυλίων του προϋπολογισμού για τα οποία έχει αναλάβει υποχρέωση το ΕΤΕ ανέρχεται σε 3,8 εκατ. EUR (17%). Το ταμείο θα λειτουργεί για δέκα έτη, με δυνατότητα παράτασης της λειτουργίας για άλλα δύο έτη.

Τυπικοί στόχοι του ταμείου αυτού θα είναι ΜΜΕ ηλικίας δύο έως τριών ετών και οι επενδύσεις θα κινούνται γενικά στο φάσμα των 0,2 - 0,5 εκατ. EUR.

Η εταιρεία που διαχειρίζεται το ταμείο αποτελεί μέρος του ομίλου Siparex, που έχει 20 χρόνια εμπειρία στη διαχείριση σχετικών ταμείων. Η ομάδα που ασχολείται με το σχέδιο είναι νέα και σχετικά άπειρη, αλλά επικουρείται από πιο έμπειρα στελέχη του ομίλου Siparex.

2. Quantum Healthcare Fund (Ηνωμένο Βασίλειο)

Το Quantum Healthcare Fund είναι ένα νέο ταμείο που ιδρύθηκε για τη χρηματοδότηση εταιρειών βιοτεχνολογίας και υγειονομικής περίθαλψης στο στάδιο της εκκίνησης και σε πρώιμα στάδια ανάπτυξης στο Ηνωμένο Βασίλειο και την υπόλοιπη Ευρώπη.

Το ταμείο έχει συγκεντρώσει μέχρι τώρα περίπου 19,3 εκατ. EUR και προτίθεται να συγκεντρώσει μέχρι 31,2 εκατ. EUR, που θα επενδυθούν σε 10 - 15 εταιρείες σε περίοδο 4 - 5 ετών, με 1,5 έως 3 εκατ. EUR ανά επένδυση κατά μέσο όρο. Το ΕΤΕ έχει μέχρι τώρα διαθέσει πιστώσεις υποχρεώσεων 4,8 εκατ. EUR, με δυνατότητα επέκτασης στα 7,8 εκατ. EUR.

Αν και μέχρι τώρα δεν έχει διευθύνει τέτοιο ταμείο, ο υπεύθυνος είναι ένας πολύ έμπειρος και επιτυχημένος επιχειρηματίας, με πολύ καλό ιστορικό στον τομέα της βιοτεχνολογίας. Αυτό θα πρέπει να ενισχύσει την υποστήριξη που θα προσφέρει αυτός και τα υπόλοιπα μέλη της ομάδας διαχείρισης στις εταιρείες στις οποίες επενδύουν, όσον αφορά τη στρατηγική ανάπτυξή τους.

3. Wellington Partners (Γερμανία)

Η Wellington Partners είναι ένα ταμείο επιχειρηματικού κεφαλαίου που εδρεύει στο Μόναχο και το οποίο ειδικεύεται σε επενδύσεις σε εταιρείες στη φάση εκκίνησης και σε πρώιμα στάδια ανάπτυξης, ιδιαίτερα στους τομείς της υγειονομικής περίθαλψης, της βιοτεχνολογίας, των τηλεπικοινωνιών, του λογισμικού και των πολυμέσων. Συγκεντρώνει το μεγαλύτερο μέρος των επενδύσεών του σε εταιρείες των νότιων ομόσπονδων κρατιδίων της Γερμανίας.

Το μέγεθος του ταμείου αυτού είναι 35,8 εκατ. EUR, από τα οποία το ποσό για το οποίο έχει αναλάβει υποχρέωση το ΕΤΕ είναι περίπου 7,8 εκατ. EUR ή 21% του ταμείου. Το ταμείο αποσκοπεί στην δημιουργία ενός χαρτοφυλακίου επενδύσεων σε 15 - 20 εταιρείες των οποίων τα προϊόντα είτε βρίσκονται στη φάση αρχικής τεχνολογικής ανάπτυξης είτε έχουν φθάσει στη φάση της προώθησης στην αγορά. Το ανώτατο ποσό για κάθε επιμέρους επένδυση δεν θα υπερβαίνει το 10% του ταμείου.

Οι επενδύσεις κατά κανόνα θα είναι επενδύσεις μειοψηφίας που θα κυμαίνονται ανάμεσα σε 0,1 και 3 εκατ. EUR και θα επενδύονται σε πολλούς γύρους.

Αν και η ομάδα διαχείρισης έχει κάποια προηγούμενη εμπειρία σχετικά με το επιχειρηματικό κεφάλαιο, και αυτό είναι το πρώτο ταμείο που δημιουργείται από τα μέλη της. Έχουν εξασφαλίσει συνδέσμους με ορισμένα ερευνητικά κέντρα έτσι ώστε το ταμείο να έχει τη δυνατότητα να δημιουργήσει ροή συμφωνιών στον τομέα της υψηλής τεχνολογίας

4. Natexis Ventech (Γαλλία)

Το Natexis Ventech είναι ένα ταμείο που χρηματοδοτεί εταιρείες που βρίσκονται κυρίως στη Γαλλία αλλά και στην υπόλοιπη Ευρώπη. Το ταμείο λειτουργεί υπό τη διαχείριση της Natexis Ventech S.A., θυγατρικής της Financiθre Natexis. Το ταμείο έχει συγκεντρώσει 42,7 εκατ. EUR, από τα οποία το ΕΤΕ έχει διαθέσει πιστώσεις υποχρεώσεων ύψους περίπου 9,7 εκατ. EUR.

Η Natexis Ventech σχεδιάζει να συγκεντρώσει ένα χαρτοφυλάκιο 30 έως 35 επενδύσεων σε πρώιμα στάδια τεχνολογίας (75% στην τεχνολογία των πληροφοριών και 25% σε βιοεπιστήμες, βιοτεχνολογία και εφαρμογές σχετικές με την υγεία). Δεν προτίθεται να επενδύσει σε εταιρείες που βρίσκονται στη φάση εκκίνησης, αλλά θα συγκεντρωθεί σε ευκαιρίες σχετικά με πρώιμα στάδια ανάπτυξης.

Η ομάδα διαχείρισης περιλαμβάνει ορισμένα άτομα με εμπειρία στη χρηματοδότηση επιχειρηματικού κεφαλαίου, ενώ άλλοι έχουν εμπειρία από τη βιομηχανία.

5. Aboa Venture II (Φινλανδία)

Το Aboa Venture II είναι ένα περιφερειακό ταμείο που βασίζεται στην περιοχή Turku της Δυτικής Φινλανδίας, ειδικευμένο στις τεχνολογικές επενδύσεις.

Το ταμείο αυτό έχει συγκεντρώσει 8,8 εκατ. EUR, από τα οποία το ΕΤΕ έχει διαθέσει πιστώσεις υποχρεώσεων 23% ή 2,0 εκατ. EUR. Το ταμείο θα λειτουργήσει για δέκα έτη, με δυνατότητα περαιτέρω παράτασης για δύο έτη. Η Aboa Venture αποσκοπεί σε επενδύσεις σε 20 περίπου εταιρείες σε πρώιμα στάδια και στάδια ανάπτυξης στους τομείς της ηλεκτρονικής, της βιοτεχνολογίας και των βιοεπιστημών.

Η ομάδα διαχείρισης έχει προηγούμενη εμπειρία όσον αφορά τη λειτουργία περιφερειακών ταμείων και έχει στενές διασυνδέσεις με ερευνητικά κέντρα και κέντρα ανάπτυξης στην περιοχή αυτή.

6. Seeft Capital (Γαλλία)

Το ταμείο αυτό επενδύει σε γαλλικές επιχειρήσεις στον τομέα του λογισμικού, οι οποίες βρίσκονται στη φάση εκκίνησης ή έναρξης λειτουργίας ή σε πρώιμα στάδια ανάπτυξης. Το μέγεθος του ταμείου είναι 18,8 εκατ. EUR και θα λειτουργήσει για οκτώ έτη, με δυνατότητα περαιτέρω παράτασης για δύο έτη. Το ΕΤΕ έχει διαθέσει πιστώσεις υποχρεώσεων 22%, που αντιπροσωπεύει 4,1 εκατ. EUR.

Το ταμείο αποσκοπεί στη συγκέντρωση ενός χαρτοφυλακίου με 20 έως 30 εταιρείες που αναπτύσσουν και διαθέτουν στο εμπόριο πακέτα λογισμικού για επιχειρηματικές και προσωπικές εφαρμογές και για εταιρείες παροχής υπηρεσιών, όπου περιλαμβάνεται το ηλεκτρονικό εμπόριο, το διαδίκτυο, το intranet, το εκπαιδευτικό λογισμικό και τα παιχνίδια καθώς και προϊόντα για εξειδικευμένες αγορές.

Η ομάδα διαχείρισης που έχει εμπειρία στη βιομηχανία λογισμικού, σκοπεύει να βοηθήσει τις εταιρείες που θα περιλαμβάνονται στο χαρτοφυλάκιο όσον αφορά τις δραστηριότητές τους σχετικά με την ανάπτυξη προϊόντων και τη διάθεσή τους στο εμπόριο.

7. ΙnnovationsKapital 2 Partners (Σουηδία)

Η InnovationsKapital 2 είναι ένα σουηδικό ταμείο επιχειρηματικού κεφαλαίου με μέγεθος 40,9 εκατ. EUR, για τα οποία το ΕΤΕ έχει αναλάβει υποχρέωση ύψους 15%, δηλαδή 6,1 εκατ. EUR. Το ταμείο θα λειτουργήσει για μια δεκαετία, με δυνατότητα περαιτέρω επέκτασης για άλλα δύο έτη.

Το ταμείο σκοπεύει να επενδύσει σε περίπου 20-25 εταιρείες στη φάση εκκίνησης και σε πρώιμα στάδια ανάπτυξης στις σκανδιναβικές χώρες, στους τομείς της τεχνολογίας των πληροφοριών και της υγειονομικής περίθαλψης.

Η ομάδα διαχείρισης έχει προηγούμενη εμπειρία σχετικά με το επιχειρηματικό κεφάλαιο και έχει στενές διασυνδέσεις με την επιστημονική κοινότητα των Chalmers, Linkφping and Lund.

ΠΑΡΑΡΤΗΜΑ 2 - JEV

Στο παρόν τμήμα παρουσιάζεται μια στατιστική γενική επισκόπηση του προγράμματος JEV, όπως ήταν στις 31 Δεκεμβρίου του 1999.

Κατάλογος Ενδιάμεσων Χρηματοπιστωτικών Οργανισμών

>ΑΝΑΦΟΡΑ ΣΕ ΓΡΑΦΗΚΟ>

Τομείς δραστηριότητας των εγκεκριμένων σχεδίων κοινών επιχειρήσεων

Τομέας // Αριθμός σχεδίων

Υπηρεσίες/επιχ.δραστηριότητες // 24

Μεταποίηση // 17

Μεταφορές // 7

Χονδρικό και λιανικό εμπόριο // 5

ΣΥΝΟΛΟ // 53

Ανάλυση κατά χώρα και σχέδια (όπου θα ιδρυθεί κοινή επιχείρηση)

Χώρα // Αριθμός σχεδίων

Γαλλία // 10

Ισπανία // 9

Βέλγιο // 7

Ιταλία // 7

Πορτογαλία // 5

Δανία // 3

Γερμανία // 3

Κάτω Χώρες // 3

Ηνωμένο Βασίλειο // 2

Φινλανδία // 1

Ιρλανδία // 1

Λουξεμβούργο // 1

Σουηδία // 1

ΣΥΝΟΛΟ // 53

Γεωγραφική θέση των ΜΜΕ που συμμετέχουν στα εγκεκριμένα σχέδια κοινών επιχειρήσεων

Χώρα // Αριθμός

ΜΜΕ

Γαλλία // 22

Ηνωμένο Βασίλειο // 16

Βέλγιο // 14

Ισπανία // 13

Γερμανία // 11

Ιταλία // 11

Πορτογαλία // 8

Δανία // 7

Κάτω Χώρες // 6

Σουηδία // 3

Αυστρία // 1

Φινλανδία // 1

Ιρλανδία // 1

Λουξεμβούργο // 1

ΣΥΝΟΛΟ // 115

Μέγεθος των ΜΜΕ που συμμετέχουν στα εγκεκριμένα σχέδια κοινών επιχειρήσεων

Αριθμός απασχολουμένων // Αριθμός ΜΜΕ

Λιγότεροι από 10 // 48

10 ως 49 // 46

50 ως 249 // 21

Σύνολο // 115

Προβλεπόμενη δημιουργία θέσεων απασχόλησης στα εγκεκριμένα σχέδια κοινών επιχειρήσεων (δηλώσεις των υποψηφίων)

Προβλεπόμενη δημιουργία θέσεων απασχόλησης (νέες θέσεις) // Αριθμός σχεδίων

Λιγότερες από 10 // 26

10 ως 49 // 25

50 ως 99 // 1

100 και περισσότερες // 1

Σύνολο // 53

Η συνολική δημιουργία θέσεων απασχόλησης που προβλέπεται στα 53 εγκεκριμένα σχέδια JEV, όπως ήταν στις 31 Δεκεμβρίου 1999 είναι 788, πράγμα που σημαίνει, κατά μέσο όρο, 15 θέσεις απασχόλησης ανά σχέδιο.

Προβλεπόμενες επενδύσεις στα εγκεκριμένα σχέδια κοινών επιχειρήσεων (δηλώσεις των υποψηφίων)

Προβλεπόμενο επίπεδο επένδυσης // Αριθμός σχεδίων

Κάτω από 100 000 EUR // 8

EUR 100-499 000 // 20

EUR 500-999 000 // 16

1 εκατ. EUR και περισσότερο // 9

Σύνολο // 53

Σύμφωνα με τις δηλώσεις των υποψηφίων, οι προβλεπόμενες επενδύσεις στα 53 εγκεκριμένα σχέδια JEV, όπως ήταν στις 31 Δεκεμβρίου 1999 ανέρχονται σε 41,5 εκατ. EUR περίπου, δηλαδή περίπου 780.000 EUR κατά μέσο όρο ανά σχέδιο.

Σχέδια JEV

A. Σχέδια κοινών επιχειρήσεων

Για να παρουσιαστεί η δραστηριότητα του JEV, στο παρόν τμήμα περιλαμβάνεται περιγραφή ορισμένων εγκεκριμένων σχεδίων κοινών επιχειρήσεων για τα οποία έχει υπογραφεί σύμβαση.

1. Ιταλία - Ηνωμένο Βασίλειο

Μια ιταλική εταιρεία δημιουργεί μια κοινή επιχείρηση με μια βρετανική εταιρεία στον τομέα των συστημάτων υπολογιστών εικονικής πραγματικότητας. Σκοπός της Κοινής Επιχείρησης είναι η παραγωγή προσομοιωτών οδήγησης μοτοποδηλάτων εικονικής πραγματικότητας. Η ιταλική εταιρεία δραστηριοποιείται στις υπηρεσίες λογισμικού, ενώ η βρετανική εταιρεία ασχολείται με την παροχή λογισμικού εικονικής πραγματικότητας βασισμένη σε ΠΥ.

2. Γαλλία - Βέλγιο

Μια γαλλική εταιρεία δημιουργεί μια Κοινή Επιχείρηση με μια βελγική εταιρεία με σκοπό την εμπορία εργαλείων για τεχνίτες. Ο Γάλλος εταίρος ειδικεύεται στην παραγωγή και τη διανομή εργαλείων για τεχνίτες, ενώ η βελγική εταιρεία ασχολείται με επικουρικές εμπορικές δραστηριότητες..

3. Γερμανία - Γαλλία

Μια γερμανική εταιρεία δημιουργεί μια Κοινή Επιχείρηση με μια γαλλική εταιρεία με σκοπό τη δημιουργία μιας εγκατάστασης παραγωγής εργαλείων κοπής για την παραγωγή αυτοκόλλητων ετικετών. Προβλέπεται ότι η τοποθεσία της Κοινής Επιχείρησης θα είναι στους χώρους του Γάλλου εταίρου. Και οι δύο εταιρείες παράγουν και πωλούν αυτοκόλλητες ετικέτες. Η ιδέα για την ίδρυση Κοινής Επιχείρησης ήταν αποτέλεσμα προηγούμενων επιτυχών συνεργασιών.

4. Ισπανία - Αυστρία

Μια ισπανική εταιρεία θέλει να δημιουργήσει μια Κοινή Επιχείρηση με μια αυστριακή εταιρεία για την ανάπτυξη ενός συστήματος μεταφοράς μεταφορικών οχημάτων (roll on/roll off) από τη Βαρκελώνη προς τη Μέση Ανατολή.

5. Γαλλία - Ιταλία

Μια γαλλική εταιρεία δημιουργεί μια Κοινή Επιχείρηση με μια ιταλική εταιρεία με σκοπό την παραγωγή και την πώληση μεντεσέδων σε εταιρείες του οικοδομικού τομέα (σχετικά με παράθυρα, πόρτες, πλαίσια και πύλες). Η Κοινή Επιχείρηση θα βρίσκεται στην Ιταλία. Ο Γάλλος εταίρος ειδικεύεται στην παραγωγή μεντεσέδων, ενώ ο Ιταλός εταίρος ασχολείται με οικοδομικά υλικά.

6. Γαλλία - Γερμανία

Μια γαλλική εταιρεία δημιουργεί μια Κοινή Επιχείρηση με μια γερμανική εταιρεία για την παραγωγή αποδομήσιμων και καύσιμων προϊόντων. Ο Γάλλος εταίρος ειδικεύεται στην εμπορία μηχανημάτων για τη χημική βιομηχανία. Επιπλέον, πωλεί αποδομήσιμα και καύσιμα προϊόντα. Ο Γερμανός εταίρος ασχολείται με την τεχνολογία και την παροχή συμβουλών, όσον αφορά τη διαχείριση αποβλήτων και την ενεργειακή τεχνολογία.

7. Δανία - Σουηδία

Μια δανική εταιρεία δημιουργεί μια Κοινή Επιχείρηση με μια σουηδική εταιρεία για την παροχή υπηρεσιών σχετικών με δραστηριότητες αποθήκευσης και διοικητική οργάνωση. Ο Δανός εταίρος είναι μια μεταφορική εταιρεία που ασκεί δραστηριότητα στη Σουηδία, τη Νορβηγία και τη Δανία. Η σουηδική εταιρεία είναι επίσης εταιρεία μεταφορών που ειδικεύεται κυρίως στις οδικές μεταφορές.

8. Φινλανδία - Ηνωμένο Βασίλειο

Μια φινλανδική εταιρεία δημιουργεί μια Κοινή Επιχείρηση με μια εταιρεία του Ηνωμένου Βασιλείου με σκοπό την ανάπτυξη της χρήσης της τεχνολογίας των πληροφοριών στη διεθνή διαφήμιση. Ο Φινλανδός εταίρος ασκεί δραστηριότητα στη διαφήμιση και το μάρκετινγκ, ενώ ο εταίρος του Ηνωμένου Βασιλείου ασκεί δραστηριότητα στο σχεδιασμό και τη διαχείριση διαφημίσεων και βάσεων δεδομένων για μάρκετινγκ.

9. Ιταλία - Γερμανία

Μια ιταλική εταιρεία δημιουργεί μια Κοινή Επιχείρηση με μια γερμανική εταιρεία, στη Σαξονία, με σκοπό την έρευνα, το σχεδιασμό και την παραγωγή θερμοσυσταλτών μεμβρανών. Ο Ιταλός εταίρος ασχολείται με το σχεδιασμό και την παραγωγή θερμοσυσταλτών μεμβρανών. Ο Γερμανός εταίρος παράγει μηχανήματα και εξοπλισμό για την επεξεργασία πλαστικού και την ανακύκλωση απορριμμάτων πλαστικού.

10. Ιταλία - Κάτω Χώρες

Μια ιταλική εταιρεία δημιουργεί μια Κοινή Επιχείρηση με μια ολλανδική εταιρεία με σκοπό την εμπορία τηλεπικοινωνιακού εξοπλισμού και την παροχή τεχνικής υποστήριξης. Ο Ιταλός εταίρος παράγει τηλεπικοινωνιακό εξοπλισμό, ενώ ο Ολλανδός εταίρος ασχολείται με προϊόντα επικοινωνίας δεδομένων και διαβιβάσεων.

11. Δανία - Ιταλία

Μια δανική εταιρεία δημιουργεί μια Κοινή Επιχείρηση με μια ιταλική εταιρεία, στην περιφέρεια Emilia-Romagna, για τη δημιουργία μιας υπηρεσίας διοικητικής οργάνωσης και προώθησης μεταξύ της Δανίας και της Ιταλία η οποία θα μπορεί να διαχειρίζεται μεταφορές από και προς την Πολωνία, τις Χώρες της Βαλτικής και τη Ρωσία. Ο Δανός εταίρος ασχολείται με τις μεταφορές ειδών ψυγείου στην Ευρώπη, τη Ρωσία και τις Χώρες της Βαλτικής. Ο Ιταλός εταίρος ειδικεύεται στη διακίνηση και την αποθήκευση ευπαθών προϊόντων διατροφής καθώς και στη διανομή των προϊόντων αυτών.

12. Βέλγιο - Γαλλία

Μια βελγική εταιρεία και μια γαλλική εταιρεία δημιουργούν μια Κοινή Επιχείρηση για την εκτέλεση έργων ασφαλτόστρωσης για το δημόσιο και τον ιδιωτικό τομέα στη Γαλλία. Ο Βέλγος εταίρος έχει ένα εργοστάσιο ασφάλτου. Ο Γάλλος εταίρος λειτουργούσε κυρίως στο γεωργικό τομέα, αλλά διαφοροποιήθηκε για να στραφεί και προς την κατασκευή οδών και αποχετευτικών συστημάτων.

13. Βέλγιο - Γαλλία - Δανία - Πορτογαλία

Μια βελγική εταιρεία δημιουργεί μια Κοινή Επιχείρηση με εταίρους από τη Γαλλία, τη Δανία και την Πορτογαλία για την ανάπτυξη λογισμικού για τον οπωροκηπευτικό κλάδο. Ο Πορτογάλος εταίρος έχει ένα φυτώριο δένδρων/θάμνων. Ο εταίρος από τη Δανία είναι ένας εθνικός φορέας που αντιπροσωπεύει 800 Δανούς παραγωγούς λουλουδιών, φυτών, φρούτων και λαχανικών.

B. Εκδηλώσεις προώθησης / υλικό προώθησης

Στο παρόν τμήμα περιλαμβάνεται κατάλογος των πρώτων εγκεκριμένων εκδηλώσεων προώθησης JEV / υλικών υποστήριξης της προώθησης. Υποβλήθηκαν σύμφωνα με την ανακοίνωση 1999/C 113/14 της Επιτροπής, που δημοσιεύθηκε στην Επίσημη Εφημερίδα, σχετικά με δράσεις για την προώθηση του JEV.

1. SIAM 1999 (Γαλλία)

2. Growth Plus Europe 1 (Ιταλία, Γερμανία, Αυστρία)

3. Growth Plus Europe 2 (Βέλγιο, Ισπανία, Γαλλία)

4. Εθνική Ένωση Ισπανικών Κέντρων Επιχειρηματικής Καινοτομίας (Ισπανία)

5. ΣEKA (Ελλάδα)

6. Υλικό προώθησης για την Almi (ΕΧΟ JEV στη Σουηδία)

7. Institut Catala de Tecnologia (Ισπανία)

8. Κοινοπραξία εμπορικής προώθησης της Καταλωνίας (Ισπανία)

9. Εμπορικό επιμελητήριο της Nice (Γαλλία)

10. Midest (Γαλλία)

11. Εμπορικό επιμελητήριο της Liθge (Βέλγιο)

12. Υλικό προώθησης για την InvestitionsBank Berlin (ΕΧΟ JEV στη Γερμανία)

ΠΑΡΑΡΤΗΜΑ 3 - ΜΗΧΑΝΙΣΜΟΣ ΕΓΓΥΗΣΕΩΝ ΥΠΕΡ ΤΩΝ ΜΜΕ

Το ΕΤΕ πραγματοποίησε επαφές με τις εθνικές αρχές των κρατών μελών για να προσανατολιστεί όσον αφορά την επιλογή των ενδιάμεσων χρηματοπιστωτικών οργανισμών. Σύμφωνα με αυτόν τον προσανατολισμό, οι ενδιάμεσοι χρηματοπιστωτικοί οργανισμοί στην Ιταλία επελέγησαν μετά από κλειστή διαδικασία πρόσκλησης για εκδήλωση ενδιαφέροντος που απευθυνόταν σε περιφερειακά ταμεία εγγυήσεων.

Οι δεκαπέντε ενδιάμεσοι χρηματοπιστωτικοί οργανισμοί που είχαν υπογράψει τη σύμβαση για το Μηχανισμό Εγγυήσεων υπέρ των ΜΜΕ με το ΕΤΕ μέχρι τις 31 Δεκεμβρίου 1999 είναι οι εξής:

1. Bόrges (Αυστρία)

Το Bόrges είναι ένα κρατικό πρόγραμμα εγγυήσεων με χαρακτήρα τράπεζας που παρέχει εγγυήσεις σε ΜΜΕ. Παρέχει προϊόντα εγγυήσεων σε όλα τα χρηματοπιστωτικά ιδρύματα στην Αυστρία. Δύο προγράμματα Bόrges συνδυάστηκαν με το Μηχανισμό Εγγυήσεων ΜΜΕ. Το πρώτο είναι το πρόγραμμα για νέους επιχειρηματίες που υποστηρίζει τις ενάρξεις λειτουργίας και τις αλλαγές ιδιοκτησίας μικρών ανεξάρτητων ΜΜΕ σε όλους τους τομείς. Το δεύτερο είναι το πρόγραμμα διαρθρωτικής βελτίωσης που υποστηρίζει καινοτόμες ΜΜΕ. Υπό το μηχανισμό εγγυήσεων, τα προγράμματα αυτά παρέχονται στις ΜΜΕ με μειωμένες τις συνήθεις απαιτήσεις εμπραγμάτων ασφαλειών για τις ΜΜΕ, ή χωρίς καμία σχετική απαίτηση.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 90.8 εκατ. EUR σε ένα έτος. Τον Δεκέμβριο του 1999, οι υπηρεσίες της Επιτροπής ενέκριναν παράταση της συμφωνίας.

2. Fonds de Participation - FdP (Βέλγιο)

Το FdP είναι ένας αυτόνομος κρατικός οργανισμός που λειτουργεί μέσω του εθνικού τραπεζικού συστήματος, σύμφωνα με την αρχή της πλήρους εκχώρησης αρμοδιοτήτων. Εκτός από μια σειρά προϊόντων δανείων μειωμένης εξασφάλισης για ΜΜΕ, προσφέρει από τον Ιανουάριο του 1999 εγγυήσεις καταλοίπων ζημιών σε ανεξάρτητες ΜΜΕ με 50 το πολύ μισθωτούς και με επαγγελματική δραστηριότητα λιγότερη από 5 έτη. Αυτές οι ΜΜΕ πρέπει επίσης να έχουν ετήσιο κύκλο εργασιών που δεν υπερβαίνει τα 7 εκατ. EUR και συνολικά στοιχεία του ενεργητικού που δεν υπερβαίνουν τα 5 εκατ. EUR. Αυτό το νέο εγγυητικό προϊόν είναι τώρα επιλέξιμο για κάλυψη υπό το Μηχανισμό Εγγυήσεων.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 99.16 εκατ. EUR σε δύο έτη.

3. Finnvera (Φινλανδία)

Η Finnvera παρέχει στις ΜΜΕ, είτε άμεσα είτε μέσω εγγυήσεων, δανειακή χρηματοδότηση την οποία το τραπεζικό σύστημα δεν θα ήταν πρόθυμο να προσφέρει, λόγω της έλλειψης εμπραγμάτων ασφαλειών. Είναι ένα ίδρυμα που ανήκει στο κράτος και το οποίο συνεργάζεται στενά με όλα τα φινλανδικά χρηματοπιστωτικά ιδρύματα.

Υπό τον Μηχανισμό, η Finnvera προσφέρει ένα νέο προϊόν εγγυήσεων που απευθύνεται σε ΜΜΕ που απασχολούν μέχρι 100 μισθωτούς, περιλαμβανομένων των επιχειρήσεων στη φάση εκκίνησης και των εταιρειών του τομέα των υπηρεσιών. Όλες αυτές οι ΜΜΕ πρέπει να έχουν δυναμικό δημιουργίας θέσεων απασχόλησης, καθώς και ένα στοιχείων καινοτομίας στα προϊόντα που προσφέρουν. Οι εγγυήσεις παρέχονται στους δανειζομένους με μειωμένο κόστος σε σύγκριση με τα ασφάλιστρα κινδύνου που χρεώνονται σήμερα για παρόμοια προϊόντα.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 229 εκατ. EUR σε δύο έτη και ένα τρίμηνο.

4. Sofaris (Γαλλία)

Η Sofaris είναι ένα εθνικό ίδρυμα εγγυήσεων που διαχειρίζεται ορισμένα ταμεία εγγυήσεων τα οποία αποσκοπούν στην υποστήριξη των ΜΜΕ. Λειτουργεί μέσω ενός εκτεταμένου τραπεζικού δικτύου στη Γαλλία.

Υπό τον Μηχανισμό η Sofaris θα παρέχει εγγυήσεις για επενδυτικά δάνεια, δάνεια μεταβίβασης ιδιοκτησίας και δάνεια για την έναρξη επιχειρήσεων. Οι επιλέξιμες ΜΜΕ είναι μικροεπιχειρήσεις με 10 μισθωτούς το πολύ. Η Sofaris εκτιμά ότι περίπου 20.000-25.000 μικροεπιχειρήσεις θα ωφεληθούν από τον Μηχανισμό.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 740 εκατ. EUR σε δύο έτη.

5. Deutsche Ausgleichsbank - DtA (Γερμανία)

Η DtA είναι μια ειδικευμένη αναπτυξιακή τράπεζα που ανήκει στο κράτος, και η οποία χορηγεί μακροπρόθεσμα δάνεια με χαμηλό επιτόκιο κυρίως για την έναρξη λειτουργίας επιχειρήσεων και για νέες εταιρείες που επιθυμούν να επεκταθούν, ενώ χορηγεί επίσης δάνεια για προγράμματα της προστασίας του περιβάλλοντος. Η DtA ασκεί συνήθως τις δανειοδοτικές δραστηριότητές της μέσω εμπορικών τραπεζών, ταμιευτηρίων και συνεταιριστικών τραπεζών στη Γερμανία. Δεν δανείζει απευθείας σε ΜΜΕ.

Ο Μηχανισμός Εγγυήσεων υπέρ των ΜΜΕ συνδυάζεται με ένα νέο πρόγραμμα χορήγησης μικροδανείων που προσφέρει η DtA και το οποίο παρέχει δάνεια για έναρξη λειτουργίας μικρών επιχειρήσεων, με ύψος επένδυσης μέχρι 50.000 EUR, δεκαετή διάρκεια δανείου και μειωμένο επιτόκιο. Έχει ιδιαίτερα ως στόχο να βοηθήσει τις γυναίκες και τους ανέργους. Παράλληλα με αυτό, η DtA προσφέρει κίνητρα στις τράπεζες για να τις ενθαρρύνει να εισέλθουν σ' αυτό το τμήμα της αγοράς. Όλα τα δάνεια που χορηγούνται υπό το πρόγραμμα αυτό, θα έχουν μερική απαλλαγή από υποχρεώσεις. Αυτό σημαίνει ότι οι τράπεζες θα είναι επίσης πρόθυμες να χορηγούν δάνεια σε ΜΜΕ τα οποία, κάτω από κανονικές συνθήκες, θα χαρακτήριζαν υψηλού κινδύνου.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 338,4 εκατ. EUR σε τρία έτη.

6. Confidi Padova (Iταλία)

Η Confidi Padova είναι ένα ταμείο αμοιβαίων εγγυήσεων που εδρεύει στην Padova (περιφέρεια Veneto). Χορηγεί εγγυήσεις μόνο στα μέλη του, που είναι 1.176 ΜΜΕ που εδρεύουν στην περιφέρεια αυτή. Εντούτοις, ο ενδιάμεσος χρηματοπιστωτικός οργανισμός προτίθεται να επεκτείνει το καταστατικό του και να αρχίσει να ενεργεί ως τριτεγγυητής για άλλα ταμεία εγγυήσεων βιομηχανίας (Confidi).

Το επιλεγμένο χαρτοφυλάκιο εγγυήσεων απαρτίζεται από δάνεια που έχουν χορηγηθεί για την υποστήριξη της ανάπτυξης μιας επιχείρησης. Όλα τα επενδυτικά δάνεια και οι πράξεις χρηματοδοτικής μίσθωσης με διάρκεια τουλάχιστον τριών ετών είναι επιλέξιμα. Μεταξύ άλλων, ο ενδιάμεσος χρηματοπιστωτικός οργανισμός έχει ένα προϊόν που συνδέει το ύψος της εγγύησης με τον αριθμό των νέων μισθωτών που προσλαμβάνονται από την ΜΜΕ σε σύνδεση με ένα επενδυτικό σχέδιο. Υπό το Μηχανισμό Εγγυήσεων υπέρ των ΜΜΕ θα παρέχει υψηλότερη εγγυητική κάλυψη με μειωμένο κόστος.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 68.8 εκατ. EUR σε δύο έτη.

7. Artigiancredito Toscano (Iταλία)

Η Artigiancredito Toscano είναι ένα περιφερειακό ταμείο αμοιβαίων εγγυήσεων που εδρεύει στη Φλωρεντία. Κύριος σκοπός αυτού του ενδιάμεσου χρηματοπιστωτικού οργανισμού είναι να διευκολύνει την πρόσβαση σε πιστώσεις για βιοτεχνικές ΜΜΕ χορηγώντας αντεγγυήσεις στα μέλη της που είναι 19 τοπικά ταμεία εγγυήσεων βιοτεχνίας.

Αυτά τα 19 ταμεία αντιπροσωπεύουν περίπου 44.000 βιοτεχνικές επιχειρήσεις, ή το 41% του συνολικού αριθμού των βιοτεχνικών επιχειρήσεων που είναι εγκατεστημένες στην περιφέρεια. Σύμφωνα με την Unioncamere Toscana, σχεδόν 95% όλων των βιοτεχνικών επιχειρήσεων της περιφέρειας ήταν μικροεπιχειρήσεις με λιγότερους από 10 μισθωτούς το 1998.

Υπό τον Μηχανισμό όλες οι εγγυήσεις για μεσοπρόθεσμη και μακροπρόθεσμη χρηματοδότηση επενδύσεων με προθεσμία λήξης τουλάχιστον 3 ετών θα είναι επιλέξιμες. Θα περιλαμβάνονται ειδικά προγράμματα για ενάρξεις λειτουργίας και για γυναίκες επιχειρηματίες.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 140 εκατ. EUR σε δύο έτη και ένα τρίμηνο.

8. Unionfidi Piemonte (Iταλία)

Η Unionfidi Piemonte είναι ένα βιομηχανικό ταμείο αμοιβαίων εγγυήσεων που εδρεύει στο Τορίνο (περιοχή Piemonte). Χορηγεί εγγυήσεις μόνο στα μέλη του, που αποτελούνται από 3.606 ΜΜΕ που εδρεύουν στην περιφέρεια αυτή.

Ο ενδιάμεσος χρηματοπιστωτικός οργανισμός έχει διάφορα ενδιαφέροντα προϊόντα εγγυήσεων, όπως εγγυήσεις που καλύπτουν δάνεια για σχέδια έρευνας και ανάπτυξης και για τεχνολογική καινοτομία. Επίσης, ξεκίνησε πρόσφατα ένα πρόγραμμα για τη δημιουργία θέσεων απασχόλησης. Υπό το Μηχανισμό Εγγυήσεων υπέρ των ΜΜΕ θα παρέχει υψηλότερη εγγυητική κάλυψη με μειωμένο κόστος για τις ΜΜΕ.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 103.3 εκατ. EUR σε δύο έτη.

9. Federfidi Lombarda (Iταλία)

Η Federfidi Lombarda είναι ένα περιφερειακό ταμείο αμοιβαίων εγγυήσεων που εδρεύει στο Μιλάνο. Παρέχει άμεσες εγγυήσεις σε βιομηχανικές ΜΜΕ και αντεγγυήσεις στις Confidi που είναι μέλη της.

Η δανειακή χρηματοδότηση με ελάχιστη προθεσμία λήξης 3 ετών θα είναι επιλέξιμη για κάλυψη υπό τον Μηχανισμό, σύμφωνα με τα ακόλουθα κριτήρια: χρηματοδότηση επενδύσεων (τόσο υλικά όσο και άϋλα στοιχεία του ενεργητικού, Ε&Α), δημιουργία απασχόλησης και διαρθρωμένη χρηματοδότηση. Το επιλεγμένο χαρτοφυλάκιο δίνει έμφαση στο δυναμικό δημιουργίας απασχόλησης των στοχευμένων ΜΜΕ που έχουν 100 μισθωτούς το πολύ. Σύμφωνα με το Inps (Istituto Nazionale della Previdenza Sociale), το 99% των ΜΜΕ στη Λομβαρδία έχουν λιγότερους από 100 μισθωτούς.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 93 εκατ. EUR σε δύο έτη και ένα τρίμηνο.

10. Artigiancredit Emilia Romagna (Iταλία)

Η Artigiancredit Emilia Romagna είναι ένα περιφερειακό ταμείο αμοιβαίων εγγυήσεων που εδρεύει στη Μπολόνια. Κύριος σκοπός αυτού του ενδιάμεσου χρηματοπιστωτικού οργανισμού είναι να διευκολύνει την πρόσβαση σε χρηματοδότηση για βιοτεχνικές ΜΜΕ, ενεργώντας ως τριτεγγυητής για τα μέλη του, που είναι 23 ταμεία εγγυήσεων βιοτεχνίας (Confidi) που λειτουργούν στην περιφέρεια.

Το χαρτοφυλάκιο του ενδιάμεσου χρηματοπιστωτικού οργανισμού υπό τον Μηχανισμό θα αποτελείται από εγγυήσεις για επενδυτικά δάνεια και συναλλαγές χρηματοδοτικής μίσθωσης με προθεσμία λήξης τουλάχιστον 3 ετών. Θα δοθεί ειδική έμφαση σε δάνεια για έναρξη λειτουργίας επιχειρήσεων, δημιουργία θέσεων απασχόλησης και επενδύσεις σε άυλα στοιχεία του ενεργητικού, τεχνολογική καινοτομία, το περιβάλλον και την ασφάλεια.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 135 εκατ. EUR σε δύο έτη και ένα τρίμηνο.

11. Artigiancredit Lombardia (Iταλία)

Η Artigiancredit Lombardia είναι ένα περιφερειακό ταμείο αμοιβαίων εγγυήσεων που εδρεύει στο Μιλάνο. Χορηγεί τριτεγγυήσεις μόνο στα μέλη του, που είναι 35 ταμεία εγγυήσεων βιοτεχνίας που λειτουργούν στην περιφέρεια της Λομβαρδίας.

Έχει δημιουργήσει ορισμένα ενδιαφέροντα προϊόντα εγγυήσεων, στα οποία περιλαμβάνονται μερικά που έχουν δημιουργηθεί ειδικά για την υποστήριξη της δημιουργίας θέσεων απασχόλησης. Όλες οι μεσοπρόθεσμες εγγυήσεις που θα καλύπτουν χρηματοδότηση επενδύσεων ή/και δημιουργίας θέσεων απασχόλησης με ελάχιστη προθεσμία λήξης τα 3 έτη θα είναι επιλέξιμες υπό τον Μηχανισμό. Όλες οι ΜΜΕ με 100 μισθωτούς το πολύ θα είναι επιλέξιμες για κάλυψη υπό τον Μηχανισμό.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ύψους 112,5 εκατ. EUR σε δύο έτη και ένα τρίμηνο.

12. Confidi Sardegna (Iταλία)

Η Confidi Sardegna είναι ένα περιφερειακό ταμείο αμοιβαίων εγγυήσεων που εδρεύει στο Κάλιαρι, στη Σαρδηνία. Χορηγεί εγγυήσεις μόνο στα μέλη της, που είναι ΜΜΕ εγκατεστημένες στην περιφέρεια αυτή.

Το χαρτοφυλάκιο του ενδιάμεσου χρηματοπιστωτικού οργανισμού υπό τον Μηχανισμό θα αποτελείται από εγγυήσεις για δανειακή χρηματοδότηση με προθεσμία λήξης τουλάχιστον 3 ετών. Θα έχει τους εξής σκοπούς: έναρξη λειτουργίας επιχειρήσεων, δημιουργία θέσεων απασχόλησης, επενδύσεις και χρηματοδοτική μίσθωση. Λαμβάνοντας υπόψη τη σχετικά ασθενή χρηματοοικονομική δομή των μικροεπιχειρήσεων στη Σαρδηνία και το γεγονός ότι πρόκειται για περιφέρεια του στόχου 1, το χαρτοφυλάκιο περιέλαβε τη δυνατότητα να καλύπτει δάνεια για ενοποίηση χρεών.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 100 εκατ. EUR σε δύο έτη και ένα τρίμηνο.

13. BBMKB (Κάτω Χώρες)

Το πρόγραμμα εγγύησης πιστώσεων ΜΜΕ (πρόγραμμα BBMKB) είναι ένα κρατικό πρόγραμμα εγγυήσεων που λειτουργεί σε εθνική βάση και το οποίο διαχειρίζεται το Υπουργείο Οικονομικών Υποθέσεων των Κάτω Χωρών. Παρέχει χρηματοδοτική υποστήριξη για λειτουργούσες ΜΜΕ, με 100 μισθωτούς το πολύ καθώς και για ΜΜΕ που βρίσκονται στη φάση της έναρξης λειτουργίας. Παρέχει επίσης ειδικές εγγυήσεις για καινοτόμες ΜΜΕ.

Υπό το Μηχανισμό Εγγυήσεων, η BBMKB χρηματοδοτεί πράξεις που καλύπτουν δάνεια ύψους από 68.000 ευρώ μέχρι 680.000 ευρώ και τα οποία έχουν ανώτατη διάρκεια έξι ετών. Οι τράπεζες δεν μπορούν να απαιτήσουν εμπράγματες ασφάλειες για τα δάνεια που χορηγεί το BBMKB. Το χαρτοφυλάκιο αυτό έχει επιλεγεί έτσι ώστε να εξασφαλιστεί μια διαφοροποιημένη κατανομή του χαρτοφυλακίου.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 375 εκατ. EUR σε τρία έτη.

14. Cersa (Ισπανία)

Η Cersa είναι ένας εθνικός οργανισμός εγγυήσεων που υποστηρίζει τα ταμεία αμοιβαίων εγγυήσεων - Sociedades de Garantia Reciproca (SGR) - στην Ισπανία σύμφωνα με την αρχή της διαδικασίας εκχώρησης πλήρους έγκρισης. Δίνει ιδιαίτερη έμφαση στην υποστήριξη των ΜΜΕ, χορηγώντας εγγυήσεις για τις δανειοληπτικές συναλλαγές τους.

Όλες οι εγγυήσεις των SGR για νέες χρηματοδοτήσεις επενδύσεων προς όφελος ΜΜΕ με 100 μισθωτούς το πολύ θα είναι επιλέξιμες για τριτεγγύηση από την Cersa. Αυτό αντιστοιχεί σε 95% του επενδυτικού χαρτοφυλακίου της Cersa, ενώ οι ΜΜΕ έχουν κατά μέσο όρο 13 μισθωτούς. Επιπλέον, είναι επίσης επιλέξιμη η χρηματοδότηση έναρξης λειτουργίας.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 574 εκατ. EUR σε τρία έτη.

15. Almi Fφretagspartner (Σουηδία)

Η Almi είναι ένας αναπτυξιακός οργανισμός, που χορηγεί δάνεια σε ΜΜΕ με δυναμικό ανάπτυξης και δημιουργίας θέσεων απασχόλησης. Χορηγεί επίσης, σε περιορισμένο βαθμό, εγγυήσεις σε ΜΜΕ. Κατά κανόνα, η χρηματοδότηση από την Almi αφορά επενδύσεις υψηλού κινδύνου και, επομένως, λειτουργεί συμπληρωματικά προς τον κανονικό τραπεζικό δανεισμό.

Όλα τα δάνεια που ανήκουν στις κατηγορίες προϊόντων των δανείων απόσβεσης (κεφάλαιο λειτουργίας, επενδύσεις σε μηχανήματα, ανάπτυξη αγορών ή ανάπτυξη προϊόντων), τα αναπτυξιακά δάνεια (ΜΜΕ με σαφείς δυνατότητες ανάπτυξης), δάνεια έναρξης λειτουργίας και δάνεια σε γυναίκες επιχειρηματίες θα περιλαμβάνονται στο χαρτοφυλάκιο. Όλες οι ΜΜΕ με 100 μισθωτούς το πολύ θα είναι επιλέξιμες.

Ο ενδιάμεσος χρηματοπιστωτικός οργανισμός αναμένει ότι θα χορηγήσει χαρτοφυλάκιο εγγυήσεων ανώτατου ύψους 227,5 εκατ. EUR σε τρία έτη.